# Reglugerð

## um fiskeldissjóð.

1. gr.

Fiskeldissjóður.

Fiskeldissjóður er sjálfstæður opinber sjóður sem starfar á grundvelli laga nr. 89/2019, um töku gjalds vegna fiskeldis í sjó og fiskeldissjóð. Sjóðurinn er í vörslu atvinnuvega- og nýsköpunarráðuneytis sem annast rekstur hans.

2. gr.

Hlutverk sjóðsins.

Hlutverk sjóðsins er að styrkja uppbyggingu innviða þar sem fiskeldi í sjókvíum er stundað og þar með samfélög og stoðir atvinnulífs á þeim svæðum.

3. gr.

Stjórn sjóðsins.

Fiskeldissjóður lýtur yfirstjórn þriggja manna sem ráðherra skipar til fjögurra ára í senn. Einn samkvæmt tilnefningu forsætisráðherra, einn samkvæmt tilnefningu ráðherra sem fer með fjárreiður ríkisins og fjármál og einn án tilnefningar sem vera skal formaður. Varamenn skal skipa með sama hætti.

4. gr.

Verkefni stjórnar.

Stjórn sjóðsins hefur yfirumsjón með starfsemi hans í samræmi við lög nr. 89/2019, um töku gjalds vegna fiskeldis í sjó og fiskeldissjóð og ákvæði þessarar reglugerðar. Verkefni stjórnar eru að:

a. skila ársreikningum og reglulegu yfirliti um starfsemi sjóðsins til ráðherra,

b. taka ákvarðanir um úthlutanir og forgangsröðun verkefna og greiðslur úr sjóðnum,

c. taka ákvarðanir um ávöxtun eigin fjár,

d. tryggja að upplýsingar og gögn sem unnin eru á vegum sjóðsins séu aðgengileg,

e. auglýsa árlega eftir umsóknum frá sveitarfélögum um styrki.

Stjórn sjóðsins skal setja sér starfsreglur í samræmi við ákvæði laga nr. 89/2019, um töku gjalds vegna fiskeldis í sjó og fiskeldissjóð og ákvæði þessarar reglugerðar.

Ákvarðanir stjórnar eru endanlegar á stjórnsýslustigi. Ráðherra ákveður þóknun stjórnarmanna. Kostnaður af rekstri sjóðsins greiðist af tekjum hans.

Stjórn Fiskeldissjóðs skal árlega auglýsa opinberlega eftir umsóknum frá sveitarfélögum um styrki úr sjóðnum til verkefna sem eru til þess fallin að byggja upp innviði og þjónustu á þeim svæðum þar sem fiskeldi í sjókvíum er stundað.

5. gr.

Ráðstöfunarfé.

Ráðstöfunarfé sjóðsins er:

a. árleg fjárveiting á grundvelli fjárheimildar í fjárlögum,

b. arður af eigin fé.

6. gr.

Styrkir.

Sjóðurinn veitir styrki samkvæmt ákvörðunum stjórnar sjóðsins sem teknar eru í samræmi við ákvæði þessarar reglugerðar.

Styrkir sjóðsins eru ætlaðir sveitarfélögum til verkefna sem eru til þess fallin að byggja upp innviði og þjónustu á þeim svæðum þar sem fiskeldi í sjókvíum er stundað. Stjórn Fiskeldissjóðs skal árlega auglýsa opinberlega eftir umsóknum frá sveitarfélögum um styrki.

Sjóðurinn skal gera kröfu um að fyrir liggi verk- og fjárhagsáætlun verkefnisins eða verkhlutans, sem sótt er um styrk til. Umsækjendur verða í upphafi að gera grein fyrir því hvort líklegt sé að sótt verði um framhaldsstyrki og sýna þá verk- og fjárhagsáætlanir sem ná til verkefnisins í heild. Jafnframt er heimilt að sækja um styrk vegna verkefna sem þegar er lokið.

Styrkir eru að jafnaði veittir til eins árs í senn. Þó getur stjórn sjóðsins ákveðið að veita styrk að nýju fyrir sama verkefna enda er verkefnið þess eðlis að það taki lengri tíma en eitt ár að ljúka framkvæmd þess.

7. gr.

Umsóknir.

Auglýsa skal fyrir 1. febrúar ár hvert eftir umsóknum um úthlutun styrkja á vef sjóðsins ogskal umsóknarfrestur vera til 1. apríl ár hvert. Í auglýsingu skal tilgreina hvaða gögn skuli leggja fram með umsóknum hverju sinni. Í auglýsingu skal gera grein fyrir þeim verkefnum sem stjórn sjóðsins hyggst forgangsraða í tengslum við sérhverja úthlutun.

8. gr.

Mat á umsóknum.

Stjórn sjóðsins leggur faglegt mat á umsóknir og verkefnum skal forgangsraðað í samræmi við hlutverk sjóðsins og áherslur stjórnar hans hverju sinni.

Við mat á umsóknum skal lögð áhersla á þörf fyrir uppbyggingu innviða og þjónustu á umsóknarsvæðum og raunhæfni áætlana.

Stjórn sjóðsins getur leitað umsagna og upplýsinga frá opinberum aðilum varðandi tilteknar umsóknir sem og sérfræðiþjónustu utanaðkomandi sérfræðinga á sviði innviða uppbyggingar og þjónustu við fiskeldi við mat á umsóknum.

Ákvarðanir um styrki úr sjóðnum eru teknar af stjórn sjóðsins. Um málsmeðferð við ákvarðanir um veitingu styrkja gilda ákvæði stjórnsýslulaga nr. 37/1993.

Ákvarðanir um styrkveitingar skulu byggðar á niðurstöðu faglegs mats á umsóknum, sbr. 11. gr. og með hliðsjón af þeim markmiðum sem sett hafa verið sjóðnum, sbr. 7. gr. laga nr. 89/2019, um töku gjalds vegna fiskeldis í sjó og fiskeldissjóð.

Miða skal við að úthlutun fari fram fyrir 1. júlí ár hvert.

Ákvarðanir stjórnar eru endanlegar á stjórnsýslustigi.

9. gr.

Framkvæmd úthlutunar og eftirfylgni - takmörkun á heimild til framsals.

Stjórn sjóðsins skal gera skriflegan samning við styrkþega um fyrirkomulag varðandi úthlutun styrks.

Þegar styrkveiting hefur verið ákveðin og gengið hefur verið frá samningi við styrkþega eru 65% af styrkupphæðinni greiddar út. Eftirstöðvarnar eru greiddar þegar verklok hafa verið staðfest.

Styrkþegar skulu gera stjórn sjóðsins grein fyrir framvindu verkefnisins, frávikum frá upphaflegum áætlunum og verklokum.

Stjórn sjóðsins getur yfirfarið verkefni og kallað eftir upplýsingum þegar hún telur ástæðu til.

Stjórn sjóðsins er heimilt að nýta sérfræðiþjónustu utanaðkomandi sérfræðinga við eftirfylgni með verkefnum*.*

Óheimilt er að framselja styrki sem veittir eru úr sjóðnum nema að fengnu skriflegu leyfi stjórnar sjóðsins.

Styrkur greiðist út til styrkþega í samræmi við samþykkta kostnaðar-, verk- og framkvæmdaráætlun, sbr. b-lið 8. gr., þegar verkefni er lokið og lokaskýrsla hefur verið samþykkt. Styrkþega er heimilt að skila inn framvinduskýrslu sem lýsir a.m.k. hálfnuðu verki og greiðist þá 40% af styrkfjárhæðinni við samþykkt hennar.

10. gr.

Meðferð og birting upplýsinga um styrkveitingar.

Sjóðurinn upplýsir á vef sínum styrki sem sjóðurinn veitir, þar sem fram komi upplýsingar um nafn viðtakanda, fjárhæð styrkja og heiti verkefnis og markmið.

11. gr.

Vanefndir.

Brot styrkþega á gerðum samningum eða öðrum skilmálum um úthlutun styrkja Fiskeldissjóði veitir stjórn sjóðsins heimild til að stöðva greiðslur til styrkþega, fella niður styrk og krefjast fullrar endurgreiðslu þegar styrkþegi hefur fengið hluta styrksins greiddan fyrir­fram. Brot á samningi getur einnig haft áhrif á möguleika styrkhafa til frekari styrkveitinga. Stjórn sjóðsins fer með mál vegna vanefnda samkvæmt málsmeðferðarreglum stjórnsýslulaga.

Mál er kunna að rísa út af ágreiningi um samninga skulu rekin fyrir héraðsdómi Reykjavíkur.

12. gr.

Kostnaður.

Allur kostnaður af starfsemi Fiskeldissjóðs greiðist úr fiskeldissjóði.

13. gr.

Gildistaka.

Reglugerð þessi er sett samkvæmt heimild í lögum nr. 89/2019, um töku gjalds vegna fiskeldis í sjó og fiskeldissjóð, og öðlast þegar gildi.

Atvinnuvega- og nýsköpunarráðuneytinu, xx. xxxxx 2020.